b'\n_START_ARTICLE_\nBas\xc3\xadlica de la Mare de D\xc3\xa9u dels Desemparats\n_START_SECTION_\nHist\xc3\xb2ria\n_START_PARAGRAPH_\nL\'origen de la imatge de la Mare de D\xc3\xa9u dels Desamparats est\xc3\xa0 unit a la fundaci\xc3\xb3 de l\'Hospital de "Santa Maria dels Ignocents" en 1409 i a la de la seua confraria cinc anys despr\xc3\xa9s. Fins a l\'any 1489 la imatge i la seua confraria tenien el seu centre en una xicoteta capella coneguda com "El Capitulet" instal\xc2\xb7lada als actuals Jardins de l\'Hospital General (hui biblioteca p\xc3\xbablica, carrer de l\'Hospital amb carrer de Guillem de Castro). El 1489 la imatge fou traslladada a una de les capelles situades en la Catedral, concretament a l\'espai conegut com a Balc\xc3\xb3 dels Canonges, Llotja dels Canonges, Obra Nova o Arcada Nova, davant mateix de l\'actual bas\xc3\xadlica; concretament davant d\'una de les seues tres portes (la que no mira a la pla\xc3\xa7a de la Mare de D\xc3\xa9u), en una capella que hui alberga una imatge de sant Vicent Ferrer, de factura moderna. Com a curiositat, just a l\'esquerra d\'aquest capella hi ha una capelleta, protegida per una reixa, on es diu que Jaume I va realitzar la primera missa despr\xc3\xa9s que conquistara la ciutat en 1238 (vegeu la Conquesta de la ciutat de Val\xc3\xa8ncia). _NEWLINE_La devoci\xc3\xb3 cada vegada major per la imatge de la Mare de D\xc3\xa9u dels Desamparats va obligar a buscar un lloc adequat perqu\xc3\xa8 la imatge poguera estar exposada a la devoci\xc3\xb3 del poble en condicions raonables. Com a conseq\xc3\xbc\xc3\xa8ncia de l\'epid\xc3\xa8mia de pesta haguda a la ciutat de Val\xc3\xa8ncia el 1647 que va causar prop de 18.000 morts, els ulls dels valencians es van tornar cap a la Mare de D\xc3\xa9u a qui demanaven auxili i empara, per la qual cosa una vegada recuperada la ciutat d\'aquesta terrible plaga, es van comen\xc3\xa7ar les obres el 1652 per a donar rec\xc3\xa9s a la Mare de D\xc3\xa9u que ja llavors era considerada mare de tots els valencians. _NEWLINE_En la construcci\xc3\xb3 de la capella van intervindre els mestres Josep Artigues i Josep Montoro i el 1667 va poder traslladar-se la imatge des de la catedral. El cambril de la Mare de D\xc3\xa9u es va comen\xc3\xa7ar el 1685, per\xc3\xb2 no s\'acab\xc3\xa0 fins al 1694, encara que la seua construcci\xc3\xb3 ja es tenia en compte als pl\xc3\xa0nols originals de la capella. _NEWLINE_Aquest \xc3\xa9s el primer temple que es va construir a la ciutat de Val\xc3\xa8ncia al segle XVII, creat nou de trinca, i no fou constru\xc3\xaft sobre cap altra esgl\xc3\xa9sia anterior, sin\xc3\xb3 sobre els terrenys de la casa particular del que f\xc3\xb3ra ardiaca major de la catedral. Cal destacar que la zona on es troba la bas\xc3\xadlica es correspon amb el f\xc3\xb2rum rom\xc3\xa0 de la ciutat de Val\xc3\xa8ncia, com ho indiquen les excavacions realitzades en les ru\xc3\xafnes de l\'Almoina. De fet, la fa\xc3\xa7ana principal de la Bas\xc3\xadlica presenta diversos carreus que no s\xc3\xb3n m\xc3\xa9s que l\xc3\xa0pides i inscripcions d\'\xc3\xa8poca romana i que van ser reutilitzats en la construcci\xc3\xb3.\n_START_SECTION_\nArquitectura\n_START_PARAGRAPH_\nLa bas\xc3\xadlica presenta planta trapezo\xc3\xafdal, amb c\xc3\xbapula ovalada descentrada del seu eix. Encara que aquesta forma no \xc3\xa9s estranya en temples cat\xc3\xb2lics, si que ho \xc3\xa9s a la ciutat de Val\xc3\xa8ncia, on les c\xc3\xbapules solen ser circulars. _NEWLINE_Des del punt de vista arquitect\xc3\xb2nic el m\xc3\xa9s destacable de la bas\xc3\xadlica \xc3\xa9s la seua monumental c\xc3\xbapula de planta oval de 18,75 metres d\'ampl\xc3\xa0ria, l\'articulaci\xc3\xb3 entre el recinte oval i el cambril, i els frescos d\'Antonio Palomino de la volta. La volta pintada al fresc per Palomino en realitat \xc3\xa9s una falsa volta de rajola que fou constru\xc3\xafda expressament per albergar les esmentades pintures. Entre aquesta falsa volta i el sostre de la volta original hi ha un espai lliure ben conegut pels restauradors que recentment han netejat les pintures de Palomino. _NEWLINE_La bas\xc3\xadlica t\xc3\xa9 dues portes a la mateixa pla\xc3\xa7a, i una tercera que d\xc3\xb3na al passatge que separa la bas\xc3\xadlica de la Catedral, unides per un arc superior. En aquesta tercera porta hi ha una finestreta enreixada a trav\xc3\xa9s de la qual pot contemplar-se la Mare de D\xc3\xa9u il\xc2\xb7luminada quan la bas\xc3\xadlica \xc3\xa9s tancada. Cal destacar els bronzes de l\'escultor Octavi Vicent de factura moderna que relaten diversos fets relacionats amb la hist\xc3\xb2ria de la Verge dels Desamparats.'